**בּוּטְרוֹס בּוּטְרוֹס-רַאלִי** (בערבית: **بطرس بطرس غالي**, בתעתיק מדויק: בטרס בטרס ע'אלי; בקופטית: **Ⲡⲉⲧⲣⲟⲥ Ⲡⲉⲧⲣⲟⲥ-Ⲅⲁⲗⲓ**;‏ 14 בנובמבר 1922 – 16 בפברואר 2016) היה דיפלומט ופוליטיקאי מצרי שכיהן כשר החוץ של מצרים בין השנים 1977–1991, וכמזכ"ל האו"ם בין השנים 1992–1996.

קורות חיים
----------

### נעוריו ותחילת דרכו

בוטרוס-ראלי נולד בקהיר למשפחה קופטית. סבו היה שר החוץ ולאחר מכן ראש ממשלת מצרים, בוטרוס ראלי (1910-1846). הוא סיים את לימודיו באוניברסיטת קהיר ב־1946 וקיבל דוקטורט במשפט בינלאומי מאוניברסיטת פריז ותעודה ביחסים בינלאומיים מהמוסד למדעי המדינה של פריז ב-1949. באותה שנה מונה לפרופסור למשפט בינלאומי ויחסים בינלאומיים באוניברסיטת קהיר, משרה אותה החזיק עד 1977. הוא היה לנשיא המרכז למדעי המדינה ולימודים אסטרטגיים ב־1975, ולנשיא החברה האפריקאית למדעי המדינה ב־1980.

בשנים 1954–1955 למד באוניברסיטת קולומביה במסגרת תוכנית פולברייט, בין 1963 ל־1964 עמד בראש המרכז למחקר של האקדמיה למשפט בינלאומי בהאג, ובשנים 1967–1968 היה מרצה אורח בפקולטה למשפטים של אוניברסיטת פריז.

הוא נישא ללאה-מריה, בת למשפחת נדלר היהודייה שהגיעה מרומניה לאלכסנדריה והמירה דתה לנצרות קתולית בצעירותה.

### קריירה דיפלומטית

#### במצרים

משה דיין לצד בוטרוס בוטרוס ראלי במועצת אירופה, שטרסבורג, אוקטובר 1979
בוטרוס-ראלי מונה לשר החוץ של מצרים ב-1977, במקומו של איסמעיל פהמי, שהתנגד לביקור נשיא מצרים סאדאת בישראל, וכיהן בתפקיד עד 1991. לאחר מכן היה לתקופה קצרה לסגן ראש הממשלה לענייני חוץ, לפני שעבר לאו"ם. כשר החוץ השתתף בוועידה שהובילה לחתימת הסכמי קמפ דייוויד, והיה לו חלק בהשגת הסכם השלום בין ישראל למצרים.

#### בראשות האו"ם

נאומו בהלוויית יצחק רבין
ב־1992 נבחר למזכ"ל האו"ם. הוא ספג ביקורת על אזלת ידו של האו"ם לנוכח רצח העם ברואנדה ומלחמת האזרחים באנגולה. האו"ם בראשותו התקשה גם להתמודד עם מלחמת אזרחים ביוגוסלביה המתפוררת, במישור הדיפלומטי וההומניטרי.

ב־1996 העלו עשר חברות מועצת הביטחון, בראשות שלוש החברות האפריקאיות מצרים, גינאה ביסאו ובוטסואנה, את מועמדותו לכהונה שנייה (חמש שנים נוספות) כמזכ"ל האו"ם. ארצות הברית מנעה יזמה זו כשהטילה וטו על מועמדותו. חברות המועצה בריטניה, פולין, קוריאה הדרומית ואיטליה הצביעו בעד בוטרוס-ראלי, אך רק לאחר שהווטו האמריקני הוכרז, ולא הוסיפו את תמיכתן להצעת המועמדות קודם לכן. כך היה בוטרוס-ראלי למזכיר הראשון בתולדות הארגון שלא נבחר לכהונה שנייה.

### אחרי סיום תפקידו באו"ם

בוטרוס-ראלי שימש מ־1997 עד 2002 כמזכיר הכללי של הארגון הבינלאומי לפרנקופוניה, ארגון המאגד מדינות דוברות צרפתית. הוא כיהן כראש המועצה המנהלת של האקדמיה למשפט בינלאומי בהאג.

בספטמבר 2004, בריאיון לטלוויזיה המצרית, כינה את ארצות הברית "משטר טוטליטרי" בכל הנוגע ליחסי החוץ שלה.

לקריאה נוספת
------------

* ליאור ביבי, **משנתו הפוליטית-אידאולוגית של הדר’ בוטרוס בוטרוס ע’אלי בין השנים 1955–1997 - הלכה למעשה**, חיבור לשם קבלת תואר דוקטור, האוניברסיטה העברית, תשס"ח 2008.

קישורים חיצוניים
----------------

ויקישיתוף מדיה וקבצים בנושא **בוטרוס בוטרוס ראלי** בוויקישיתוף
* פעילותו של בוטרוס ראלי בתהליך השלום בין ישראל למצרים, בבלוג ארכיון המדינה, 16 בפברואר 2016
* בוטרוס בוטרוס ראלי, באתר אנציקלופדיה בריטניקה (באנגלית)
* בוטרוס בוטרוס ראלי, באתר "Find a Grave" (באנגלית)
* בוטרוס בוטרוס-ג'אלי (1922-2016), דף שער בספרייה הלאומית

הערות שוליים
------------

1. ↑  At Home With: Boutros Boutros-Ghali; Seeking Peace In a Private Oasis, הניו יורק טיימס, 19 באוקטובר 1995

| האומות המאוחדותהאומות המאוחדות מזכ"לי האומות המאוחדות |
| --- |
|  |  |  |  |  |  |  |  |  |  |
| בריטניהבריטניה גלאדווין ג'ב (זמני) | נורווגיהנורווגיה טריגווה לי | שוודיהשוודיה דאג המרשלד | בורמהבורמה או תאנט | אוסטריהאוסטריה קורט ולדהיים | פרופרו חוויאר פרז דה קוויאר | מצריםמצרים בוטרוס בוטרוס ראלי | גאנהגאנה קופי אנאן | קוריאה הדרומיתקוריאה הדרומית באן קי-מון | פורטוגלפורטוגל אנטוניו גוטרש |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275033305171
* BIBSYS: 90716376
* BNC: 000134725
* BNE: XX927646
* BnF: cb121736531 (data)
* CANTIC: a10979724
* CiNii: DA05558383
* GND: 119116685
* ISNI: 0000 0003 6617 8381
* LCCN: n82164415
* LNB: 000288564
* NDL: 00463603
* NKC: jn19981000316
* NLA: 35020756
* NLG: 308989
* NLP: a0000001149646
* NTA: 075223929
* RERO: 02-A000022261
* SELIBR: 179892
* SNAC: w6wd4rgx
* SUDOC: 035342064
* Trove: 794982
* VIAF: 230800036
* WorldCat: lccn-n82164415

 |